4.A Szükséghelyzeti Támogatási Eszköz működésbe léptetéséről szóló rendelet hozzáadott értéke a Covid19-világjárvánnyal összefüggésben

5.További lépések





1.Bevezetés

Az Egészségügyi Világszervezet (a továbbiakban: WHO) 2020. március 11-én világjárványnak nyilvánította a Covid19-et. A világjárvány jelentős emberélet-veszteséghez vezetett az Európai Unióban és világszerte, és a tagállamok rendkívüli intézkedéseket fogadtak el a vírus terjedésének korlátozása érdekében, ami súlyos társadalmi és gazdasági következményekkel járt. A nemzeti egészségügyi rendszerekre súlyos teher nehezedett, és egyes esetekben nehezedik ma is: a tagállamok azzal szembesültek, hogy sürgősen és megnövekedett mértékben szükség volt orvostechnikai eszközökre, egyéni védőeszközökre és gyógyszerekre, beleértve a Covid19-kezeléseket és -oltóanyagokat, további kórházi ágyakat és a munkaerő fejlesztését. Bár az elmúlt néhány hónapban valamennyi uniós tagállam enyhítette a világjárvány miatti korlátozásokat, és a vírus omikron-variánsa által okozott betegség súlyossága csökkent – amelyhez hozzájárult a vakcina által kiváltott immunitás is –, a vírus továbbra is állandó fenyegetést jelent, és a Covid19-fertőzések újabb hullámai miatt fennmaradhat az egészségügyi szolgálatokra nehezedő fokozott terhelés.

A vírus 2020 tavaszán jelentkező gyors terjedése, valamint a kritikus helyzet átfogó uniós választ tett szükségessé a válságnak a szolidaritás szellemében történő kezelése érdekében. Hamar világossá vált, hogy a tagállamok által önállóan hozott korai intézkedések nem elégítik ki a polgárok szükségleteit, és az egységes piac szélesebb körű károsodásának kockázatát hordozzák magukban.

Rövid időn belül megszületett az uniós konszenzus arról, hogy szükségleteken alapuló szükséghelyzeti támogatást kell nyújtani az emberi szenvedés megelőzése és enyhítése, valamint az emberi méltóság megőrzése érdekében. Ez a támogatás kiegészítette a tagállamok erőfeszítéseit. 2020 áprilisában a Tanács megállapodott a Szükséghelyzeti Támogatási Eszköz működésbe léptetéséről. A Szükséghelyzeti Támogatási Eszköz lehetővé tette a tagállamok közvetlen támogatását stratégiailag és összehangolt módon alkalmazott célzott intézkedések révén.

A Szükséghelyzeti Támogatási Eszköz széles eszköztárral vértezte fel a tagállamok egészségügyi ágazatait a nemzeti egészségügyi rendszerek világjárvány kezelését célzó erőfeszítéseinek támogatása és kiegészítése érdekében. Gyors, rugalmas és hatékony eszközt biztosított a világjárvány azonnali súlyos következményeinek enyhítésére.

E jelentés célja, hogy áttekintést nyújtson a Szükséghelyzeti Támogatási Eszköz legfontosabb hatásairól a Covid19-világjárvánnyal összefüggésben történő működésbe léptetése óta, elemezze a legfontosabb felmerült problémákat, és felvázolja a jövőben tervezett tevékenységeket.

2.A Szükséghelyzeti Támogatási Eszköz működésbe léptetése

A Szükséghelyzeti Támogatási Eszközt 2016-ban hozták létre (a 2016. március 15-i (EU) 2016/369 tanácsi rendelettel), és először hároméves időtartamra léptették működésbe, a menekültek és migránsok Unióba történő beáramlására adott válaszként.

2020. április 2-án a Bizottság javaslatot tett a Szükséghelyzeti Támogatási Eszköznek a Covid19-világjárvánnyal összefüggésben történő működésbe léptetésére a 2020. február 1. és 2022. január 31. közötti időszakra. Ez a szervezeti egységek által a válsággal kapcsolatos szükségletekről készített első felmérésen (szükségletek felmérése) alapult, amely a működésbe léptetésre irányuló bizottsági javaslatban foglalt, a Szükséghelyzeti Támogatási Eszköz keretében hozott intézkedések lehetséges területeinek a nem kimerítő listáját szolgáltatta. Ezzel párhuzamosan a Bizottság javaslatot tett és a költségvetési szervekkel tárgyalásokat folytatott a kapcsolódó 2/2020. számú költségvetés-módosítási tervezetről 3 000 000 000 EUR összegben kötelezettségvállalási előirányzat és 1 530 000 000 EUR összegben kifizetési előirányzat biztosítására vonatkozóan, ebből 2 700 000 000 EUR-t kötelezettségvállalási előirányzat és 1 380 000 000 EUR-t kifizetési előirányzat formájában a 3. fejezet – Biztonság és uniós polgárság – keretében az Unión belüli szükséghelyzeti támogatás nyújtásának finanszírozására a Szükséghelyzeti Támogatási Eszközön keresztül.

2020. április 14-én a Tanács elfogadta az (EU) 2016/369 rendelet szerinti szükséghelyzeti támogatás működésbe léptetéséről, valamint az említett rendelet rendelkezéseinek a Covid19-járványra tekintettel történő módosításáról szóló (EU) 2020/521 tanácsi rendeletet. A 2/2020. sz. költségvetés-módosítást 2020. április 17-én fogadták el.